**Matemaatika II klass**

**Õpitulemused II klassi lõpuks**

**Arvutamine**

õpilane

* loeb, kirjutab, järjestab ja võrdleb arve 1000 piires, nimetab arvule eelneva või järgneva arvu 1000 piires;
* selgitab arvvõrduse ja võrratuse erinevat tähendust;
* võrdleb mitme liitmis- või lahutamistehtega arvavaldisi;
* nimetab kahe- ja kolmekohalises arvus järke (ühelised, kümnelised, sajalised); määrab nende arvu;
* esitab kahekohalist arvu üheliste ja kümneliste summana ja kolmekohalist arvu üheliste, kümneliste ja sajaliste summana;
* selgitab ja kasutab õigesti mõisteid vähendada teatud arvu võrra, suurendada teatud arvu võrra;
* nimetab liitmistehte liikmeid (liidetav, summa) ja lahutamistehte liikmeid (vähendatav, vähendaja, vahe);
* liidab ja lahutab peast 20 piires;
* arvutab enam kui kahe tehtega liitmis- ja lahutamisülesandeid;
* liidab peast ühekohalist arvu ühe- ja kahekohalise arvuga 100 piires;
* lahutab peast kahekohalisest arvust ühekohalist arvu 100 piires;
* liidab ja lahutab peast täissadadega 1000 piires;
* selgitab korrutamist liitmise kaudu;
* korrutab arve 1 – 10 kahe, kolme, nelja ja viiega;
* selgitab jagamise tähendust, kontrollib jagamise õigsust korrutamise kaudu;
* leiab tähe arvväärtuse võrdustes proovimise või analoogia teel;
* täidab proovimise teel tabeli, milles esineb tähtavaldis.

**Mõõtmine ja tekstülesanded**

õpilane

* kirjeldab pikkusühikut kilomeeter tuttavate suuruste kaudu, kasutab kilomeetri tähist km;
* selgitab helkuri kandmise olulisust lahendatud praktiliste ülesannete põhjal;
* hindab lihtsamatel juhtudel pikkust silma järgi (täismeetrites või täissentimeetrites);
* teisendab meetrid detsimeetriteks, detsimeetrid sentimeetriteks;
* kirjeldab massiühikuid kilogramm ja gramm tuttavate suuruste kaudu;
* võrdleb erinevate esemete masse;
* kirjeldab suurusi pool liitrit, veerand liitrit, kolmveerand liitrit tuttavate suuruste kaudu;
* kasutab ajaühikute lühendeid h, min, s;
* kirjeldab ajaühikuid pool, veerand ja kolmveerand tundi oma elus toimuvate sündmuste abil;
* nimetab täistundide arvu ööpäevas ja arvutab täistundidega;
* loeb kellaaegu (kasutades ka sõnu veerand, pool, kolmveerand);
* tunneb kalendrit ja seostab seda oma elutegevuste ja sündmustega;
* kirjeldab termomeetri kasutust, loeb külma- ja sooja¬kraade;
* arvutab nimega arvudega.
* lahendab erinevat liiki ühetehtelisi tekstülesandeid õpitud arvutusoskuste piires,
* koostab ühetehtelisi tekstülesandeid igapäevaelu teemadel;
* lahendab õpetaja juhendamisel kahetehtelisi tekstülesandeid.

**Geomeetrilised kujundid ja mõõtmine**

õpilane

* mõõdab sentimeetrites, tähistab ja loeb lõigu pikkust ning ruudu, ristküliku ja kolmnurga külgede pikkusi;
* joonestab antud pikkusega lõigu;
* võrdleb sirglõikude pikkusi;
* eristab visuaalselt täisnurka teistest nurkadest;
* eristab nelinurkade hulgas ristkülikuid ja ruute; tähistab nende tippe, nimetab külgi ja nurki;
* tähistab kolmnurga tipud, nimetab selle küljed ja nurgad;
* eristab visuaalselt ringi ja ringjoont teineteisest;
* kasutab sirklit ringjoone joonestamiseks;
* näitab sirkliga joonestatud ringjoone keskpunkti asukohta;
* mõõdab ringjoone keskpunkti kauguse ringjoonel olevast punktist;
* kirjeldab ja loendab kuubi tahke, tippe, servi;
* kirjeldab risttahuka tahke, loendab risttahuka tippe, servi ja tahke;
* eristab kolmnurkset ja nelinurkset püramiidi põhja järgi;
* leiab piltidelt ja ümbritsevast kuubi, risttahuka, püramiidi, silindri, koonuse, kera;
* hindab ülesande lahendamisel saadud tulemuse reaalsust.

**Hindamine**

Matemaatikas hinnatakse 2. klassi eelkõige arvutamise, mõõtmise, rühmitamise/järjestamise oskust ning matemaatiliste teadmiste rakendamise oskust igapäevases elus. Oluline on arutlemisoskus: põhjendamine, üldistamine, analüüs ja süntees, tulemuste hindamine. Samas eeldab matemaatika ka sageli rutiinset harjutamist ja päheõppimist. Hindamise vormidena kasutatakse kujundavat ja kokkuvõtvat hindamist. Kujundav hindamine annab infot ülesannete üldise lahendamisoskuse ja matemaatilise mõtlemise ning õpilase suhtumise kohta matemaatikasse. Õppetunni või muu õppetegevuse vältel antakse õpilasele tagasisidet aine ja ainevaldkonna teadmistest ja oskustest ning õpilase hoiakutest ja väärtustest. Õpilane saab julgustavaid suulisi ja kirjalikke hinnanguid oma tugevuste ja nõrkuste kohta. Praktiliste tööde ja ülesannete puhul ei hinnata mitte ainult töö tulemust, vaid ka protsessi. Kirjalikud hinnangud iseseisvate tööde, kontrolltööde ja õppeprotsessi õnnestumise kohta on nähtavad õpilaste töödel ja stuudiumis. Kokkuvõtva hindamise korral võrreldakse õpilase arengut õppekavas toodud oodatavate tulemustega. Õpilaste teadmisi ja oskusi kontrollitakse kolmel tasemel: teadmine, rakendamine ja arutlemine. Kokkuvõtvate hinnangute aluseks on õpetaja märkmed ja hinnangud Stuudiumis. Õpilasele antud kokkuvõtvad sõnalised hinnangud kantakse tunnistusele mõlema poolaasta lõpus.